*SAISTOŠO NOTEIKUMU PROJEKTS*

**Par sociālās palīdzības pabalstiem Alūksnes novadā**

*Izdoti saskaņā ar Sociālo pakalpojumu*

*un sociālās palīdzības likuma 3. panta otro daļu un 36. panta sesto daļu*

**I. VISPĀRĪGIE JAUTĀJUMI**

1. Saistošienoteikumi (turpmāk – Noteikumi) nosaka sociālās palīdzības pabalstu veidus, to apmēru, saņemšanas kārtību Alūksnes novada pašvaldības administratīvajā teritorijā dzīvesvietu deklarējušai personai vai personai, kura ir bez mājokļa un atrodas Alūksnes novada pašvaldības administratīvajā teritorijā, kā arī pieņemto lēmumu apstrīdēšanas un pārsūdzēšanas kārtību. Noteikumu mērķis ir sniegt materiālu atbalstu zemu ienākumu mājsaimniecībām, lai nodrošinātu ienākumus garantētā minimālā ienākumu sliekšņa līmenī, veicinātu līdzdarbību savas situācijas uzlabošanā un segtu ar mājokļa lietošanu saistītos izdevumus, kā arī sniegt atbalstu atsevišķu izdevumu apmaksai un krīzes situācijās.
2. Alūksnes novada Sociālo lietu pārvalde (turpmāk – Pārvalde) normatīvajos aktos noteiktajā kārtībā paziņo palīdzības pieprasītājam lēmumu par pabalsta piešķiršanu vai atteikumu.

**II. PABALSTU VEIDI**

1. Alūksnes novada pašvaldība piešķir šādus sociālās palīdzības pabalstus:
   1. pamata sociālās palīdzības pabalstus:
      1. pabalstu garantētā minimālā ienākumu līmeņa nodrošināšanai;
      2. mājokļa pabalstu;
   2. papildu sociālās palīdzības pabalstus:
      1. pabalstu krīzes situācijā;
      2. pabalstu ēdināšanai pirmsskolas, vispārējās un profesionālās izglītības iestādēs;
      3. pabalstu veselības aprūpes pakalpojumu apmaksai.

**III. PABALSTS GARANTĒTĀ MINIMĀLĀ**

**IENĀKUMU LĪMEŅA NODROŠINĀŠANAI**

1. Alūksnes novada pašvaldībā garantētais minimālais ienākumu slieksnis ir atbilstošs Sociālo pakalpojumu un sociālās palīdzības likuma 33. panta pirmajā daļā noteiktajam.
2. Pabalstu garantētā minimālā ienākumu līmeņa nodrošināšanai aprēķina un piešķir atbilstoši 2020. gada 17. decembra Ministru kabineta noteikumiem Nr. 809 “Noteikumi par mājsaimniecības materiālās situācijas izvērtēšanu un sociālās palīdzības saņemšanu” uz Sociālo pakalpojumu un sociālās palīdzības [likum](https://likumi.lv/ta/id/68488-socialo-pakalpojumu-un-socialas-palidzibas-likums)ā noteikto laikposmu.
3. Piešķirto garantētā minimālā ienākuma pabalstu pārskaita uz iesniedzēja kredītiestādes maksājumu vai pasta norēķinu sistēmas kontu vai izmaksā skaidrā naudā.
4. Pārvalde pabalstu garantētā minimālā ienākumu līmeņa nodrošināšanai izmaksā vienu reizi mēnesī.

**IV. MĀJOKĻA PABALSTS**

1. Mājokļa pabalstu piešķir ģimenei (personai), kura dzīvo un deklarējusi savu dzīvesvietu Alūksnes novada pašvaldības administratīvajā teritorijā.
2. Mājokļa pabalstu piešķir un izmaksā Sociālo pakalpojumu un sociālās palīdzības [likum](https://likumi.lv/ta/id/68488-socialo-pakalpojumu-un-socialas-palidzibas-likums)ā un 2020. gada 17. decembra Ministru kabineta noteikumos Nr. 809 “Noteikumi par mājsaimniecības materiālās situācijas izvērtēšanu un sociālās palīdzības saņemšanu” noteiktajā kārtībā un apmērā un ņemot vērā 3. pielikumā noteiktās mājokļa pabalsta aprēķināšanai izmantojamās izdevumu pozīciju minimālās normas.
3. Piešķirto mājokļa pabalstu pārskaita nama apsaimniekotājam vai komunālo pakalpojumu sniedzējiem. Kurināmā iegādes izdevumus var segt, veicot pārskaitījumu piegādātājam, vai pārskaitot uz pabalsta pieprasītāja norādīto kredītiestādes maksājumu vai pasta norēķinu sistēmas kontu.
4. Lai saņemtu mājokļa pabalstu, pabalsta pieprasītājs iesniedz šādus dokumentus:
   1. iesniegumu, kurā norāda problēmu un tās vēlamo risinājumu;
   2. dzīvokļa īres līgumu, ja dzīvoklis/mājoklis tiek īrēts (izņemot gadījumus, ja dzīvokļa/mājokļa īpašnieks ir pirmās pakāpes radinieks);
   3. izdevumus par dzīvojamās telpas lietošanu, telekomunikāciju pakalpojumiem un internetu, par pakalpojumiem, kas saistīti ar dzīvojamās telpas lietošanu, apliecinošus dokumentus par pēdējiem trīs pilniem kalendāriem mēnešiem;
   4. citus nepieciešamos dokumentus pēc sociālā darba speciālista pieprasījuma.
5. Mājokļa pabalstu piešķir uz laika posmu, kas noteikts Sociālo pakalpojumu un sociālās palīdzības [likum](https://likumi.lv/ta/id/68488-socialo-pakalpojumu-un-socialas-palidzibas-likums)ā, un izmaksā vienu reizi mēnesi vai vienu reizi trijos mēnešos.
6. Mājokļa pabalstu nepiešķir dzīvokļa īpašniekam vai īrniekam, kurš dzīvoklī nedzīvo vai nodevis dzīvokli apakšīrē, vai citas personas lietošanā, un ģimenei (personai), kura dzīvo sociālajā mājā vai dzīvoklī, kuram piešķirts sociālā dzīvokļa statuss.
7. Mājokļa pabalstu kurināmā iegādei nepiešķir, ja ģimenes (personas) īpašumā ir mežs.

**V. PABALSTS KRĪZES SITUĀCIJĀ**

1. Pabalstu krīzes situācijā piešķir ģimenei (personai), kurai katastrofas vai citu ārēju notikumu dēļ vairs nav iespēju izmantot ierastos problēmu risināšanas veidus, pati saviem spēkiem tā nespēj pārvarēt šo notikumu radītās sekas un tai ir nepieciešama materiāla palīdzība.
2. Pabalstu krīzes situācijā piešķir līdz valstī noteiktās minimālās mēneša darba algas apmēram, neizvērtējot ģimenes (personas) ienākumus. Atsevišķos gadījumos par pabalsta piešķiršanu lielākā apmērā, pēc Pārvaldes iesniegtajiem dokumentiem, izskata Alūksnes novada domes atbildīgajā komitejā, ja persona ir sniegusi pamatojumu par nepieciešamību pēc lielāka vienreizējā pabalsta krīzes situācijā sakarā ar pamatvajadzību nodrošināšanu. Galīgo lēmumu par pabalsta apmēru, pamatojoties uz Alūksnes novada domes atbildīgās komitejas atzinumu, pieņem Pārvalde.
3. Pabalstu krīzes situācijā ģimenei (personai) piešķir, pamatojoties uz personas iesniegumu, kurā norādīts nepieciešamais pabalsta apmērs un dokumentiem, kas apliecina krīzes situācijas rašanos un sociālā darbinieka atzinumu.
4. Pabalstu piešķir, ja pieprasītāja iesniegums saņemts ne vēlāk kā trīs mēnešu laikā no mēneša, kad radusies krīzes situācija.
5. Pabalstu krīzes situācijā valstī noteiktās ārkārtējās situācijas dēļ piešķir personai laikposmā, kad valstī ir izsludināta ārkārtējā situācija sakarā ar Covid-19 izplatību un normatīvajos aktos noteiktajā laikā pēc ārkārtējās situācijas beigām, ja personai (ģimenei) saistībā ar ārkārtējo situāciju ir iestājušies apstākļi, kuru dēļ tai nav ienākumu vai arī tie ir ievērojami samazinājušies un tai ir nepieciešama materiāla palīdzība, lai nodrošinātu savas pamatvajadzības.
6. Pabalstu krīzes situācijā valstī noteiktās ārkārtējās situācijas dēļ piešķir 80,00 EUR (astoņdesmit *euro*) mēnesī vienai personai.
7. Personai, tai skaitā audžuģimenei un aizbildnim, kam ir tiesības uz šo noteikumu 19. punktā noteikto pabalstu krīzes situācijā valstī noteiktās ārkārtējās situācijas dēļ, kas aprūpē bērnu līdz 18 gadu vecumam, piešķirto pabalstu palielina [Sociālo pakalpojumu un sociālās palīdzības likuma](https://likumi.lv/ta/id/68488-socialo-pakalpojumu-un-socialas-palidzibas-likums) pārejas noteikumos noteiktajā apmērā un kārtībā.
8. Pieprasot pabalstu krīzes situācijā valstī noteiktās ārkārtējās situācijas dēļ, persona iesniedz iesniegumu, kurā detalizēti sniegta informācija par izveidojušos krīzes situāciju un iesniedz dokumentus, kas apliecina sniegto ziņu patiesumu.
9. Lēmumu par pabalsta krīzes situācijā piešķiršanu pieņem piecu darba dienu laikā un izmaksā divu darba dienu laikā no lēmuma pieņemšanas dienas.

**VI. PABALSTS ĒDINĀŠANAI PIRMSSKOLAS, VISPĀRĒJĀS UN PROFESIONĀLAJĀS IZGLĪTĪBAS IESTĀDĒS**

1. Tiesības saņemt pabalstu ēdināšanai ir pirmsskolas, vispārējās un profesionālās izglītības iestādes audzēknim (līdz 22 gadu vecumam), ja tas ir no mājsaimniecības:
   1. kura atbilst trūcīgas mājsaimniecības statusam, pabalstu piešķir uz trūcīgas mājsaimniecības statusa piešķiršanas laiku;
   2. kura atbilst maznodrošinātas mājsaimniecības statusam, pabalstu piešķir uz maznodrošinātas mājsaimniecības statusa piešķiršanas laiku;
2. Vispārējās izglītības iestādes audzēknim, pabalstu bērna ēdināšanas izdevumu segšanai piešķir, ņemot vērā izglītības iestādē noteikto vienas dienas pusdienu izmaksas/maksas apmēru, kas pēc Alūksnes novada domes 2017. gada 24. augusta saistošajos noteikumos Nr. 18/2017 “Saistošie noteikumi par ēdināšanas pakalpojuma maksas atvieglojumiem Alūksnes novada pašvaldības izglītības iestādēs” noteikto ēdināšanas maksas atvieglojumu piemērošanas, nepārsniedz 0,5% no valstī noteiktās minimālās mēneša algas dienā.
3. Profesionālās izglītības iestādes audzēknim, pabalstu bērna ēdināšanas izdevumu segšanai piešķir, ņemot vērā izglītības iestādē noteikto vienas dienas pusdienu izmaksas/maksas apmēru, bet nepārsniedz 0,5% no valstī noteiktās minimālās mēneša algas dienā.
4. Pirmsskolas izglītības iestādes audzēknim pabalstu bērna ēdināšanas izdevumu segšanai piešķir, ņemot vērā izglītības iestādē noteikto vienas dienas ēdināšanas izmaksas/maksas apmēru, kas pēc Alūksnes novada domes 2017. gada 24. augusta saistošajos noteikumos Nr. 18/2017 “Saistošie noteikumi par ēdināšanas pakalpojuma maksas atvieglojumiem Alūksnes novada pašvaldības izglītības iestādēs” noteikto ēdināšanas maksas atvieglojumu piemērošanas, nepārsniedz 0,5% no valstī noteiktās minimālās mēneša algas dienā.
5. Pabalstu pārskaita pakalpojuma sniedzējam pēc rēķina saņemšanas par faktiskajiem ēdināšanas izdevumiem, ņemot vērā audzēkņa izglītības iestādes apmeklējumu.

**VII. PABALSTS VESELĪBAS APRŪPES PAKALPOJUMU APMAKSAI**

1. Pabalstu veselības aprūpes pakalpojumu apmaksai (turpmāk šajā nodaļā – Pabalsts) piešķir personai, kurai nepienākas normatīvajos aktos par veselības aprūpes organizēšanu un finansēšanu noteiktie veselības aprūpes pakalpojumu maksas atvieglojumi un, ja:
   1. persona atbilst trūcīgas mājsaimniecības statusam;
   2. persona atbilst maznodrošinātas mājsaimniecības statusam.
2. Pabalstu piešķir šādā apmērā par:
   1. ārstniecības iestādes sniegto veselības aprūpes pakalpojumu, kas saņemts saskaņā ar ģimenes ārsta vai ārsta speciālista, vai Neatliekamās medicīniskās palīdzības dienesta nosūtījumu – faktisko izdevumu apmērā;
   2. recepšu medikamentu iegādi, kuri nav iekļauti valsts kompensējamo medikamentu sarakstā 50% no čekā un/vai cita attaisnojošā dokumentā uzrādītās kopējās summas par pēdējos sešos mēnešos iegādātajiem medikamentiem;
   3. optisko briļļu vai kontaktlēcu iegādi – 50% apmērā no čekā uzrādītās summa par briļļu vai kontaktlēcu iegādi;
   4. zobu terapeitiskās un ķirurģiskās ārstēšanas pakalpojumu - 50% no čekā uzrādītās summas;
   5. zobu protezēšanas pakalpojumu - 50% no čekā uzrādītās summas.
3. Kopējais piešķirtais Pabalsta apmērs vienai personai kalendāra gada laikā noteikumu 30. punktā minēto pakalpojumu apmaksai nevar pārsniegt 200,00 EUR (divi simti *euro*).
4. Pabalstu piešķir, ja persona iesniedz medikamentu recepšu kopijas vai e-recepšu izdrukas, ģimenes ārsta vai ārsta speciālista nosūtījuma kopijas, izdevumus attaisnojošo dokumentu kopijas (uzrādot oriģinālus) par veselības aprūpes pakalpojumu izmaksām. Izdevumu dokumentu var iesniegt sešu mēnešu laikā no tā izdošanas dienas. Pabalstu var pārskaitīt arī attiecīgajam pakalpojuma sniedzējam.

**VIII. PABALSTU PIEŠĶIRŠANAS UN ATTEIKŠANAS KĀRTĪBA**

1. Pabalstu piešķir Noteikumos minētajai ģimenei (personai) vai tās likumiskajam pārstāvim, kura savu dzīvesvietu deklarējusi Alūksnes novada pašvaldības administratīvajā teritorijā, ja šajos Noteikumos nav noteikti citi pabalsta saņemšanas nosacījumi.
2. Nepieciešamā sociālā palīdzība ģimenei (personai) tiek sniegta pēc iespējas tuvāk tās deklarētajai dzīvesvietai.
3. Piešķirto pabalstu izmaksā:
   1. ieskaitot pabalsta pieprasītāja norādītajā kontā;
   2. pārskaitot pakalpojuma sniedzējam;
   3. Alūksnes novada pašvaldības Grāmatvedībā (izņēmuma gadījumā).
4. Pabalsta saņemšanai personai jāiesniedz:
   1. iesniegums, norādot problēmu un vēlamo sociālās palīdzības pabalsta veidu;
   2. iztikas līdzekļu deklarācija, kurā ģimene (persona) sniedz informāciju par saviem ienākumiem, līdzekļu uzkrājumiem un materiālo stāvokli. Iztikas līdzekļu deklarācija nav jāiesniedz, ja tiek pieprasīts 3.2.1. apakšpunktā minētais pabalsts. Iztikas līdzekļu deklarācija atkārtoti nav jāiesniedz, ja pabalsts tiek pieprasīts laika posmā, kad mājsaimniecībai ir noteikta atbilstība trūcīgas vai maznodrošinātas mājsaimniecības statusam.
5. Pārvaldes sociālā darba speciālisti, veicot personas sniegto datu apstrādi pašvaldības Sociālās palīdzības administrēšanas informācijas sistēmā (SOPA) un izmantojot valsts vienotās informācijas sistēmas, pārbauda personas sniegtās ziņas, novērtē mājsaimniecības ienākumu un materiālā stāvokļa līmeni un sadarbībā ar iesniedzēju elektroniski sagatavo iztikas līdzekļu deklarāciju. Ja nepieciešams, Pārvaldes sociālā darba speciālists pirms lēmuma pieņemšanas, pārbauda sniegto ziņu patiesumu, apsekojot mājsaimniecību dzīvesvietā un sastāda aktu par mājsaimniecības apsekošanu dzīvesvietā.
6. Ja persona vai mājsaimniecība neatbilst Noteikumos noteiktajiem pabalsta saņemšanas nosacījumiem, Pārvalde pieņem lēmumu par pabalsta atteikšanu.
7. Pārvalde desmit darba dienu laikā no iesnieguma, iztikas līdzekļu deklarācijas un visu nepieciešamo dokumentu saņemšanas dienas pieņem lēmumu par pabalsta piešķiršanu vai par atteikumu piešķirt pabalstu, ja šajos Noteikumos nav noteikts cits lēmuma pieņemšanas termiņš.
8. Pabalstu izmaksā viena mēneša laikā no lēmuma par pabalsta piešķiršanu pieņemšanas dienas, ja šajos Noteikumos nav noteikts cits izmaksas termiņš.

**IX. LĒMUMU APSTRĪDĒŠANAS UN PĀRSŪDZĒŠANAS KĀRTĪBA**

1. Pārvaldes lēmumu var apstrīdēt Alūksnes novada domē.
2. Alūksnes novada domes lēmumu var apstrīdēt Administratīvajā rajona tiesā.

**X. NOSLĒGUMA JAUTĀJUMI**

1. Noteikumi stājas spēkā 2021. gada 1. jūlijā.
2. Ar šo noteikumu spēkā stāšanās dienu spēku zaudē Alūksnes novada domes 2020. gada 30. aprīļa saistošie noteikumi Nr. 11/2020 “Par sociālās palīdzības pabalstiem Alūksnes novadā”.

Domes priekšsēdētājs  A.DUKULIS

**Alūksnes novada domes saistošo noteikumu projekta** **“Par sociālās palīdzības pabalstiem Alūksnes novadā” paskaidrojuma raksts**

|  |  |
| --- | --- |
| **Paskaidrojuma raksta sadaļas** | **Informācija** |
| 1. Projekta nepieciešamības pamatojums | Ņemot vērā grozījumus Sociālo pakalpojumu un sociālās palīdzības likumā un 2020. gada 17. decembra Ministru kabineta noteikumus Nr. 809 “Noteikumi par mājsaimniecības materiālās situācijas izvērtēšanu un sociālās palīdzības saņemšanu”, ir nepieciešams veikt grozījumus Alūksnes novada pašvaldības 2020. gada 30. aprīļa saistošajos noteikumos Nr. 11/2020 “Par sociālās palīdzības pabalstiem Alūksnes novadā”, kuri nosaka sociālās palīdzības pabalstu veidus, apmērus un saņemšanas kārtību. Saistošo noteikumu grozījumus sagatavot nav lietderīgi, jo esošajos saistošajos noteikumos ir būtiski liels grozījumu normu apjoms, tādēļ nepieciešams pieņemt jaunus saistošos noteikumus. |
| 2. Īss saistošo noteikumu projekta satura izklāsts | Saistošo noteikumu projektā:   * ietverts saistošo noteikumu izdošanas mērķis un vispārīgie jautājumi; * noteikts pabalsta garantētā minimālā ienākumu līmeņa nodrošināšanai apmērs un piešķiršanas kārtība – III nodaļa; * noteikts mājokļa pabalsta apmērs un piešķiršanas kārtība – IV nodaļa; * noteikts pabalsta krīzes situācijā apmērs un piešķiršanas kārtība - V nodaļa; * noteikts pabalsta ēdināšanai pirmsskolas, vispārējās un profesionālajās izglītības iestādēs apmērs un piešķiršanas kārtība - VI nodaļa: * noteikts pabalsta veselības aprūpes pakalpojumu apmaksai apmērs un piešķiršanas kārtība - VII nodaļa; * reglamentēta pabalstu piešķiršanas/atteikšanas kārtība- VIII nodaļa; * noteikta lēmumu apstrīdēšanas un pārsūdzēšanas kārtība – IX nodaļa; * noslēguma jautājumi – X nodaļa. |
| 3. Informācija par plānoto projekta ietekmi uz pašvaldības budžetu | 2021. gada pašvaldības budžetā būs nepieciešams papildus finansējums ap 100000,00 EUR - no 01.01.2021. garantētā minimālā ienākuma slieksnis no 64,03 EUR palielināts uz 109,00 EUR mājsaimniecības pirmajai personai un 76,00 EUR pārējām mājsaimniecības personām. Mājokļa pabalsts no 01.07.2021. būs pamata sociālās palīdzības pabalsts, kuru varēs saņemt katru mēnesi. Ja ģimenei (personai) līdz 30.06.2021. atbilstoši pašvaldības saistošajiem noteikumiem būs piešķirts dzīvokļa pabalsts, Pārvaldei būs jānodrošina mājokļa pabalsta pārrēķins atbilstoši šā Sociālo pakalpojumu un sociālās palīdzības likuma 35. panta ceturtajai daļai un 36. panta piektajai daļai par laika periodu no 01.01.2021. līdz 30.06.2021. |
| 4. Informācija par plānoto projekta ietekmi uz uzņēmējdarbības vidi pašvaldības teritorijā | Projekts šo jomu neskar. |
| 5. Informācija par administratīvajām procedūrām | 5.1. Visas personas, kuras skar šo noteikumu piemērošana, var griezties Alūksnes novada Sociālo lietu pārvaldē, Uzvaras ielā 1, Alūksnē, Alūksnes novadā vai Alūksnes novada pašvaldībā, Dārza ielā 11, Alūksnē, Alūksnes novadā.  5.2. Ja saistošo noteikumu projekts skar administratīvās procedūras, privātpersonas, pēc attiecīgā lēmuma saņemšanas no Alūksnes novada pašvaldības, šo lēmumu var pārsūdzēt mēneša laikā no tā spēkā stāšanās dienas Administratīvajā rajona tiesā, Voldemāra Baloža ielā 13A, Valmierā, LV-4201.  5.3. Saistošie noteikumi tiks publicēti Alūksnes novada pašvaldības informatīvajā izdevumā “Alūksnes Novada Vēstis” un ievietoti Alūksnes novada pašvaldības interneta mājaslapā [www.aluksne.lv](http://www.aluksne.lv). |
| 6. Informācija par konsultācijām ar privātpersonām | Konsultācijas nav notikušas. |

Domes priekšsēdētājs  A. DUKULIS